Politiet har satt inn flere sikkerhetstiltak i hovedstaden i forbindelse med barnetoget 17. mai enn de har gjort tidligere år.

Blant annet er flere sidegater sperret for å forhindre terror, slik som lastebilangrepene i Nice, London og Stockholm.

– Det er en del kjøretøy som vil være utplassert i byen som et ledd i de sikkerhetstiltakene som er iverksatt. Vi har også utplassert andre objekter som gjør at vi har mer kontroll, sier Rune Hekkelstrand, operasjonsleder i Oslo politidistrikt.

Hekkelstrand forteller at det vil være redusert fremkommelighet for kjøretøy i sentrum under feiringen.

Foto: Fredrik Varfjell / NTB scanpix

Trusselnivået i Norge

Oslo kommune har samarbeidet tett med politiet om sikkerhet og beredskap i forkant av 17. mai-feiringen i hovedstaden.

I april oppjusterte PST trusselnivået i Norge. Bakgrunnen var at en 17-åring ble pågrepet med en bombelignende gjenstand med eksplosivt materiale på Grønland i Oslo.

PSTs risikovurdering er at det regnes som «sannsynlig» med et terroranslag i løpet av 2017, mens det tidligere kun ble vurdert som «mulig».

PST opplyser til ABC Nyheter tirsdag at det ikke er noen endring i trusselbildet før nasjonaldagen.

Det var sperringer også i Slottsparken. Foto: Olav Rønneberg / NRK